khistorydata/jeongjo-sjw-relations huggingface dataset:
정조 18년 · 강
平安監司李秉模以道內各邑鎭新舊還穀未捧守令邊將罪狀令廟堂稟處馳啓
정조 18년 · 목
狀啓以爲道內各邑鎭新舊還上年終會計文書今纔齊到故未捧數爻區別邑鎭開錄于左而軍餉居末植松前萬戶金致潤居二安義僉使申光赫居三壬海別將朴時哲元還上居末彌串僉使柳孝遠居二壬海別將朴時哲居三安義僉使申光赫軍餉及元還上全未捧鐵山府使柳耕元還上全未捧孟山前縣監徐潤璞軍餉元還上別軍餉全未捧龍淵別將康悟謙本道昨年穡事雖有如干被旱處若論右各邑鎭則可謂優於免歉而分定舊還有此未捧極爲可駭至於鐵山府使柳耕則竝計昨年反閱後各樣私賑條則所捧至於八千餘石其所收殺不爲不多而以其專力於此分定條中軍餉及元還上全數未捧揆以法意亦不可無罪各邑鎭守令邊將罪狀請竝令廟堂稟處分數代捧穀之還作本色城餉平留條之還納山倉等事待今秋擧行之意另飭分付而江累廢四郡把守將卒等所受還上依事目減耗捧上矣稍實邑鐵山軍餉穀舊還酌定二十石元還上舊還酌定六千九百九十九石十三斗全未捧別軍餉穀舊還酌定四千九百四十五石十四斗未捧之次邑孟山軍餉穀舊還酌定五十七石五斗未捧元還上舊還酌定五十二石四斗全未捧別軍餉穀舊還酌定五百二十四石未捧稍實邑龍川元還上舊還酌定五千五百十一石十三斗別軍餉舊還酌定六百四十四石六斗未捧之次邑龜城元還上舊還酌定一千六百二十五石五斗別軍餉舊還酌定三百四十三石五斗未捧之次鎭植松軍餉舊還酌定一百石十三斗元還上舊還酌定四十石一斗別軍餉舊還酌定二百八石五斗未捧安義軍餉舊還酌定二百九十石七斗元還上舊還酌定四十六石別軍餉舊還酌定三百六十一石三斗未捧壬海軍餉舊還酌定一百三石元還上舊還酌定四百石十二斗管會外舊還酌定二百三十三石十二斗未捧稍實鎭彌串元還上舊還酌定七百三十九石一斗別軍餉舊還酌定三百二十六石管會外舊還酌定一千五百二十七石七斗未捧西林別軍餉舊還酌定三百七十九石八斗未捧宣沙元還上舊還酌定一百六十九石十二斗別軍餉舊還酌定一千一百三十九石未捧龍淵軍餉舊還酌定十六石十四斗元還上舊還酌定一百五十三石五斗別軍餉舊還酌定一百六十三石十二斗全未捧之次鎭老江別軍餉舊還酌定三十三石四斗未捧稍實鎭方山元還上舊還酌定十六石十四斗別軍餉舊還酌定二百二十六石十三斗未捧
정조 18년 · 목
經書印役始於癸丑四月十五日畢印於今年正月二十四日至是日粧䌙以進敎曰新印三經四書粉唐紙件一件宙合樓粉唐紙件一件簡壯紙件一件册壯紙件一件稿精紙件一件別白紙件二件嶺壯紙件二件別册紙件一件白綿紙件二件禮單紙件五件白紙件二十件內入毛面紙件一件册壯紙件一件水原行宮禮單紙件二十件白紙件二十五件西庫不剪紙件一件五臺史庫禮單紙件一件太白史庫白紙件一件赤裳史庫白紙件一件外奎章閣禮單紙件五件白紙件三件弘文館白綿紙件二件禮單紙件三件白紙件十件春坊禮單紙件一件白綿紙件一件內閣白紙件一件外閣禮單紙件一件成均館白紙件三件陶山石潭兩書院大老祠各一件別册紙件一件監董閣臣檢校直閣徐榮輔白紙件四件圖板監董閣臣原任待敎徐有榘監董諸臣前參議李祉永梁山郡守吳鼎源兼檢書官柳得恭各一件白紙件周易一件校書判校金洪運書傳一件校書校理柳英喆詩傳一件刑曹佐郞李果賜給
정조 18년 · 강
召見藥院提調及戶判沈頤之于誠正閣提調鄭昌順副提調李冕膺
정조 18년 · 강
發遣吏郞摘奸諸執事淸齋
정조 18년 · 목
儲慶宮毓祥宮延祐宮懿昭廟文禧廟春享及開永祭在再明也
정조 18년 · 강
以姜彝正李益運爲承旨竝前望也尋遞彝正
정조 18년 · 강
遞差承旨李冕膺以洪明浩南公轍爲承旨竝前望也
정조 18년 · 목
敎曰身爲一院之長有此不察當該承旨都承旨遞差肅單有誤書也
정조 18년 · 강
諭判府事金履素金憙入城
정조 18년 · 목
敎曰大臣待命而有處分則處分無異於批下胥命便屬出場此相府故事則然雖以今番兩大臣事言之處分於胥命啓辭意謂大臣之皆還私次今聞尙在縣獄地方云過矣入城事令地方官傳論
정조 18년 · 강
命庭試初試捧券時限依定式懸題後限三時呼呈入門後令泮長捧直赴會試人殿試試券
정조 18년 · 목
備局啓言今番慶科庭試初試考券之際蒐羅之方預令廟堂講究草記事命下矣逢此曠前之大慶咸造多士分所試取卽罕有之盛擧也其所蒐羅之方往復僚相與之講確則領府事蔡濟恭以爲三四十年來科場之弊日滋月加有若病入膏肓莫可下手其祟未始不發源於庭試初試也蓋庭試初試分設三所其額多則爲千少亦出入於五六百內外爲擧子者初不以科擧視之公肆請囑不畏人知爲試官者亦不以科場視之輒曰此是知舊子姪之赴擧錄名何必用迫切之政乎成給私符殆若俗所稱饋酒生色於是場屋之法大壞習熟見聞以爲每科固當如此遂至有向來三層續之稱號而國法之蕩然無復餘地矣試官近密法從之班而放縱如此士子他日公卿之需而悖頑如此臣每仰屋太息不知攸屆聖上臨御之初深燭此弊思所以大釐革大更張使文任卿宰各陳長策而臣於伊時終不敢以一語仰塞明命蓋知盈庭之論或不過救其末而已或不免非徒無益而又生弊而已故無寧以不言爲省煩之要道矣其後科制雖未有更張至若庭試初試亦未聞續續有之矣今因事勢所迫不得不有分所取三百額數之命而其蒐羅之方至令廟堂講究以聞臣若有所講究於中者何敢不言於初元歷詢之日而今乃言之乎無已則只有擇試官而已如欲擇試官必有文眼有公心而後乃可議也蓋雖有文眼無公心則珠玉棄之笆籬矣雖有公心無文眼則碔砆視作珠玉矣由是言之考試之官不亦難其人哉無好人三字臣不敢發諸口今日廷臣亦豈無可以堪其任者乎擇之斯得矣至若早呈大是不可不矯革之弊書題旣命於子丑時辰懸之則日出前無敢呈券捧券之意預爲知委於試所及士子處無或違越則雖係救末似不無一分之益矣臣於此又有切慮之者前後節製與到記應製殿講時直赴會試及給分者凡幾人矣給分者雖以恩賜別坐於初試試場而直赴會試者在渠無用爲初試旣已閑遊則爲其族屬親友掉袂入場惟意代述勢所必至若然者放心橫說以一人而做得三四篇卽容易事也此不痛禁科場之嚴顧安在哉申飭泮長凡係已占初試援兵入場者施以會試攔入之律恐不可已矣云判府事朴宗岳以爲科擧之弊莫近日若也欲捄其弊譬如築堤而堙水終無可捄之道故臣於數十年前待罪薇垣時疏論面試之爲要道矣伏想聖聰亦或記有矣臣之愚見前後無異同抑其次則早呈之弊也昨於試所伏奉明命試券中早呈者一倂棄而不取大聖人矯俗勵世之意臣不勝欽仰蓋今番之科乃無前之大慶其在廣慶志喜之道若或遺珠則豈不可惜乎自今爲始嚴立科條一以爲面試一以禁早呈則庶爲要而不煩兩盡其美流來積弊可以賴革士習之渝薄亦可以丕變云矣臣意則近來科弊滋甚固非猝乍之間可以釐正者則況以臣惛耗之神識有何矯俗之策而第先嚴科場以正士習之紛競而近來早呈之弊在所當矯倚馬之才固難責之於人人則刻燭之頃何以盡其才乎子丑時懸題旣有成命捧券亦限以幾時時未當限則勿令捧券庶可少補於蒐羅之方遺珠之患而此亶在有司之臣對揚之如何以此嚴飭試所仍又知委多士恐合事宜請上裁敎以依領府議施行而時限事領相領府之議俱好今番春到記科次以最晚之第二券特置壯元者意在使多士知此也況慶科當前監試不遠以此載之科擧節目申加嚴飭庭試初試出榜雖遲遲考券例不過三日則廿四夜三更懸題廿七日申時出榜毫無窘速之弊捧券時限之差晚尤無不可依定式限以三時開東時呼呈捧券事分付直赴會試之類捧殿試試券於庭試初試入門後一以示待士之意一以遠納履之嫌事令泮長知悉
정조 18년 · 강
命訓局勸武軍官朱光復特付今番慶科殿試
정조 18년 · 목
訓局以朱光復柳葉箭一巡邊三中入格啓有是命
정조 18년 · 강
申諭判府事金履素金憙入城
정조 18년 · 목
京畿監司徐龍輔狀啓以爲衿川縣監洪景厚牒呈以爲敬奉聖敎傳諭于縣內判府事金履素金憙所住處則以爲臣等罪負至重金木是俟而嚴誅不降誨諭諄切旣釋重負仍縻樞銜今此入城之諭尤非負罪如臣等者所敢得也豈敢不卽地進身而自顧罪戾無以自贖縮伏俟勘云矣敎以安心入城事更爲傳諭事回諭
정조 18년 · 강
分藏奎華名選于外奎章閣及諸處史庫
정조 18년 · 목
先是辛丑癸卯選抄啓文臣等裒輯其應製詩文中合作名之曰奎華名選以芸閣活字印進敎曰奎華名選粉唐紙件四件壯紙件二件天銀紙件六件內入粉唐紙件四件壯紙件二件天銀紙件二件西庫壯紙件一件赤裳山城一件太白山天銀紙一件鼎足山城一件五臺山壯紙件一件外奎章閣分藏
정조 18년 · 강
遣承旨詣受香所奉審摘奸
정조 18년 · 목
儲慶宮毓祥宮延祐宮懿昭廟文禧廟春享及開氷祭在明也
정조 18년 · 강
命謁聖前一日詣春塘臺齋宿三更詣泮宮行禮後還御春塘臺放榜
정조 18년 · 목
禮曹啓言戊戌乙巳己酉三年則齋宿於春塘臺翌曉由集春門詣文廟行酌獻禮還御春塘臺試士壬寅年則齋宿於明倫堂酌獻禮後仍於泮宮試士而庚戌年齋宿於明倫堂酌獻禮後還御春塘臺試士矣今番則何以磨鍊乎敎以齋宿於春塘臺諸生先爲入場三更詣泮宮祭時至入詣聖殿行禮還至春塘臺大次試取仍行唱榜出還宮門路當由集春門儒生入門集春門月覲門通化門弘化門爲之事分付
정조 18년 · 강
備局以謁聖時成均館添補物力劃給啓
정조 18년 · 목
備邊司啓言卽見成均館所報以爲今番謁聖時添補物力依例區劃爲辭矣劃給多寡前例不一而謁聖庭試一時幷行則各樣責應比前宜倍經費所關亦不可不念參量前例以戶兵曹錢各二百兩惠廳米三十石劃給之意請分付允之
정조 18년 · 강
判府事金履素上疏賜批
정조 18년 · 목
疏略曰臣受恩罔極致位三事居然爲三載夫以無當而惟殿下拔之人望之外置諸具瞻之地者豈以臣之有片善寸長可以備任使之末哉噫無禮君父則逐之如鷹鸇斁敗倫常則疾之如仇讎秉義殫誠生死向前卽臣傳家之訓而至于臣身不肖無狀荒墜放倒雖以今番事言之目見變怪罔測凶疏闖發倫彝晦塞人心陷溺而討之不嚴說之不詳不但大義所關之不能明白劈破至若我聖上牖迷活衆之盛德苦心乃反無一言之對揚無一事之仰體始也疏路之旣阻終又遣辭之未瑩泥首縣獄惟金木是俟而不自意聖度天大郵罰不加重負旣卸樞銜繼縻曾未幾何又伏承入城之恩諭臣於是感激惶隕以首頓地自不覺淸血之文逬也噫臣罪臣自知之蓋自凶疏之出其所以憂遑於天常之將墜痛心於世變之無前沫血嚴討以闡大義者此固臣子之常分彝性之同得而臣於此時職忝輔相凡係討罪牖迷之責宜倍他人而奈其識有所不逮思有所不周未暇細究於所當言之肯綮事事昏昧節節顚謬言不洞快辭不分曉遂不免於上孤隆恩下忝家訓一則臣罪二則臣罪惟有亟被鈇銊之誅以警具僚以靖私義而已尙何敢彯纓結綬重入修門憑恃寵靈晏然冒據於大官之列哉伏乞將臣罪犯卽命勘斷以爲爲人臣負國忘先者之戒批以久滯鄕外能無齟齬卿須安心勿辭入城仍命遣史官傳諭
정조 18년 · 강
判府事金憙上疏賜批
정조 18년 · 목
憙自稱負罪臣從縣獄胥命所陳疏其略曰臣之前後罔赦之罪臣豈不自知之耶名以大官討一亂賊而再疏三疏終不能擧其顚末而剖破之臣之罪一也鎭日席稿徒事瀆擾於靜攝之時旋退私次有若自處以無故之人臣之罪二也此皆臣不忠不誠昏謬顚錯之致而此外罪狀亦不可一二數矣末乃蒼黃逬出走伏縣獄自訟罪戾恭俟鈇鉞而未蒙誅殛之典反被卸解之恩曾未幾日又叨樞銜此豈死罪賤臣夢寐之所敢到耶繼又伏承聖諭過矣之敎入城之命雖不勝其萬萬惶感顧臣至重之罪負何敢諉以相府故事遽入修門乎已以縮伏俟勘之意略陳於附奏之中而伏況臣於十二日傳敎之下益仰牖俗活衆之至意尤切秉義討賊之微忱不避僭越冒死陳章敢效獄中上書之義悉暴前疏未盡之蘊竊庶幾我聖明治臣之罪而察臣之言以正典刑以靖世道而留院三日竟未上徹此又臣同赦之罪也前罪未勘又此犯科尤何敢憑恃恩命肆然進身重自陷於無忌憚蔑臣分之罪乎伏乞亟加重誅以安賤分焉批以獄底殊非久留之所卿須安心勿辭入城仍命遣史官傳諭
정조 18년 · 강
命武所草記中柳騎五中片三中鐵箭百五十步以上木箭三矢退步者幾人措辭草記
정조 18년 · 목
庭試武一所啓言臣所鐵箭應射擧子四千八百人內入格九十二人而日暮姑停敎以此後試所柳騎五中片三中鐵箭之百五十步以上木箭之三矢退步者草記中以幾人入格措辭事定式明日依此定式爲之武二所啓言臣所柳葉箭應射擧子二千二百五十人內入格二百五十人合六日計之都數爲九百一人矣柳葉箭今已畢試鐵箭自天字依近例兩防牌試取○謁聖武一所啓言臣所柳葉箭應射擧子合二千一百四十七人內入格八人通計四日入格都合爲四十人矣柳葉箭纔已畢試鐵箭今方試取而擧子數多殿試期日迫頭一防牌外加設一防牌試取又啓言臣所鐵箭應射擧子合一千五百五十人內入格四十一人而日暮姑停武二所啓言臣所柳葉箭應射擧子二千五百人內入格三十六人合四日入格爲八十五人未及試取二千三十一人而日暮姑停
정조 18년 · 강
判下庭試及謁聖武科殿試規矩
정조 18년 · 목
庭試武科殿試時原榜人規矩柳葉箭五矢百二十步一巡二中直赴人規矩貫革五矢百三十步一巡一中柳葉箭五矢百二十步一巡一中鳥銃三柄一巡一中講書除吳子用兵學指南與武經六書中從自願四技取一技○謁聖武科殿試規矩柳葉箭五矢百二十步一巡二中
정조 18년 · 강
江華留守尹師國以內司別提朴重濂嚴囚府獄馳啓
정조 18년 · 목
該留守狀啓以爲內司別提金忠大馳到本府口傳下敎內內司別提朴重濂不能檢察之罪留守嚴囚後狀聞有命矣重濂卽爲嚴囚府獄緣由馳啓敎以定將校捉送內需司事回諭
정조 18년 · 강
命傳諭史官鄭馦先汰後拿
정조 18년 · 목
馦狀啓以爲臣敬奉聖批馳往傳諭于判府事金履素金憙所住處今日內渡江之意亦爲傳諭而臣則旋卽復路○政院啓言卽見史官鄭馦狀啓則大臣復路與否初不擧論所當重勘而本院無可施之罰敎以先汰後拿
정조 18년 · 목
具翼善冠袞龍袍乘輿出永淸門弘化門入逌瞻門至齋室門外降輿入齋室仍詣版位行禮陞詣宮內奉審訖還詣齋室少頃出齋室門外乘輿召見宮司元在明趙鎭宣洪樂綏出逌瞻門入弘化門永淸門還內
정조 18년 · 강
大司諫朴基正掌令李儒修聯箚賜批
정조 18년 · 목
箚略曰卽伏見傳敎下者有遠竄罪人金鍾秀卽其付處地仍爲遠竄之命矣臣等竊伏念付處與遠竄旣有律名之層節則近地與遠地亦當有道里之分別故王府關和自有不易之定法而流放配竄不可通同於一處矣噫此罪人是何等罪人也窮凶情節綻露無餘擧國輿情去而愈沸則以如彼之罪人仍置一處而俾遠竄之典有名而無實不見其有層節區別於遠近之間又重以成送配文不用押去之法俾得安坐於中途不遠之地實非法意之所在也臣等之日前傳啓不得直請島棘按律者亦謹守王法以次加律之意而今見竄配之於付處亦無由淺入深之累限則有非朝家明示典章之本意而亂賊將無以知懼輿憤將無以少洩矣臣等適在武試所聞此而相顧愕貽聯陳短箚伏乞聖明還收平海地仍置之命亟允明川府遠竄之請俾存加律之意批以意在嚴法非欲闊狹者
정조 18년 · 강
吏曹參判黃昇源參議金履翼疏辭銓職新除幷賜例批
정조 18년 · 강
知敦寧申思運以無敦寧陳疏辭職下該曹稟處
정조 18년 · 강
三司合啓請遠竄罪人金鍾秀極邊遠竄允之掌令姜文會持平安廷善校理權坪張至顯正言李東冕修撰李貞運吳泰賢副修撰沈興永李相璜
정조 18년 · 목
前啓中覆載之下以渠之曾經大官當律尙未亟行又値齋日大論未卽繼發付處之地仍爲遠竄尙令假息揆以王法已是失刑三尺夬施一日爲急請平海郡遠竄罪人金鍾秀爲先施以極邊遠竄之典添書
정조 18년 · 강
命前吏曹參判丁範祖加施不敍之典典籍甄復之望亦爲勿施
정조 18년 · 목
吏曹啓言典籍尹行直身病呈狀乞遞請改差敎以文科唱榜當前則前期三朔留窠典籍自是金石之典日前政之以甄復差代不但大是壞例莫重慶科及聖科兩壯元將付無例之司果乎欲爲提敎申飭近於叢脞以待廟堂之一言廟堂迄無一言而乃有此該曹勒遞無故人之草記此雖微事破壞格例放恣莫甚兩壯元無路區處亦豈不大關國體乎此草記勿施越例甄復之典籍望筒亦爲勿施其時獨政亞銓加施不敍之典效彼廟堂默默袖手之該房承旨亦爲從重推考
정조 18년 · 강
有政吏曹判書金思穆參判黃昇源參議金履翼兵曹判書徐有防進
정조 18년 · 목
以李冕膺爲刑曹參判洪養默爲楊口縣監鄭景淳尹謐爲知事李鼎揆成塤金禹平金九基李宅夏金鎭光金逵泰李天福朴敬訥爲同知尹喆東韓衡佐金致郁趙明需爲僉知
정조 18년 · 강
召見同成均徐有防于重熙堂
정조 18년 · 강
命庭試初試懸題後呼呈限三時捧券限開東給分人都試於丕闡堂
정조 18년 · 목
徐有防以同成均啓言今番庭試文科初試限以三時以開東爲之事命下而又有呼呈捧券之命矣懸題於三更呼呈於開東則近日開東在於卯正其間爲四時不但太遠等待之際易致襍還臣意則懸題旣在於子丑而呼呈於寅時恐無窘束之患矣懸題書限則書以開東爲宜從之又啓言文科直赴會試人自當依傳敎初試擧子入場後捧試紙安寶至於給分人例赴恩賜不得不入場矣在前應赴之人別坐月臺而毋論一二三所從所願許赴自是格例今番則給分之數比前最多如一所三所只許月臺則不無狹窄之患宜有變通敎以給分人竝令都試於最廣闊之丕闡堂試取呈券後從後門出送可也又啓言此雖與原榜考試有異而二所試官中或有親嫌則何以爲之乎敎以文製儒講猶不許相避恩賜豈有親嫌乎
정조 18년 · 강
命奉常寺主簿李漢喬仍任
정조 18년 · 목
該寺提調徐有防啓言漢喬瓜限不遠而職掌最爲緊要難付生手請限矯弊間仍任從之
정조 18년 · 강
召見江華留守李洪載于誠正閣
정조 18년 · 목
洪載辭陛也○予謂洪載曰保障體重勉爲之又謂承旨曰今日臺諫入來云合啓似爲之金鍾秀事以何律爲請乎李益運曰俄已傳啓而其啓辭中以絕島安置爲請矣予曰律名自有次第今番則以極邊遠竄定其律名何可徑請絕島安置乎此非爲闊狹於罪人法律不可違例此意在院承旨往于臺廳傳之可也
정조 18년 · 목
南壇三角山木覓山漢江節祭在再明也
정조 18년 · 강
命禮曹陵寢展謁待秋更稟
정조 18년 · 목
禮曹以各陵春展謁取稟敎以慶科亦有所重今朔內勢難動駕以數處陵寢之未及展謁每年有春秋兩次取稟而近陵幾皆歷謁今番春幸之退行於秋後情禮無所欠缺待秋更稟
정조 18년 · 강
左議政金履素右議政金憙聯疏賜批
정조 18년 · 목
履素等不書職銜書以負罪臣其疏略曰臣等身被罔極之人言目擊無前之變怪驚惶震懍不知所出草草引義忙忙治疏至於所當明卞所當痛陳者則槪未有一言之及由前由後一則臣等之罪也二則臣等之罪也伏乞聖明先從臣等亟勘其不忠不誠之罪嗚呼君臣父子人之大倫天地之常經古今之通誼故曰君親雖不同忠孝無二致今殿下之於臣等義雖君臣恩則父子今有人焉其親以無窮之孝思値永慕之歲月哀懷觸感榮衛愆損而爲其子者焦遑罔措左右扶護靡不用極幸得其漸臻康安則雖使行路之人有所覩聞其必始而惻然而憂終又欣然而喜此政鄒聖所謂不忍人之心而凡在戴天立地之類莫不具此四端之一則彼獨何心爲人臣爲人子而乃反路人之不若曾無一半分惻怛焦灼之意肆然發口闖然投匭敢提不忍提及之事於聖候稍定之後一則曰做錯一則曰誇張至其以飾詐罔上之目容易歸之於扶護聖躬之人者亦何其無天理無人心之至此極也嗚呼園幸之事今不忍遣提而降氣之劑連進天和之復猶遲當此之時奉還齋殿一時爲急請負固人臣之常分親負亦人情之固然均之爲保護中一事尙何請負與親負之暇論哉至於臣等向日庭籲之擧亦豈可已而不已哉是年是日祗拜閟宮以聖上終天之孝思靡及之孺慕出戶入門自有按住不得者則聖體受損必將有倍於園幸之時於斯之時大小臣僚率皆萬萬憂遑必欲積誠仰格而終未回天則其所以齊籲慈宮勉抑聖心悉陳向來之事實或冀當日之回鑾者抑亦盈庭臣民所同得之彝忱也今乃以此直斷以做錯而猶以爲不足從而結之曰不敢索言顯有無限包藏無限不平臣等未知此事有何索言之端有何做錯之失乎以其語脈想其言意則實有恒人常性所難測度者其若以臣等爲不當仰請於慈宮而請之云爾則臣等之當此時値此事以保護聖躬之道同聲仰請于慈宮是其義理也事面也只見其至正至當而不容但已曷當有毫分容喙於其間者而乃敢容易下語略無顧忌自歸於滅天理斁民彝之科乎至於不敢索言云云而轉益凶險一句二句將心已露卽此四字亦一斷案大抵就其疏而論之上款之滿紙悖說罔非背馳保護譏嘲庭籲之節節叵測者也未知所蓄積者何心所疑亂者何計而不顧關係之至重不思倫綱之莫大肆然無難於發諸口而筆之書求之往古曾有是否此臣等之所共討國法之所必加到此地頭臣等又何敢以區區私義爲拘不思所以痛卞而力陳哉殿下之於金鍾秀生成陶鎔恩造罔極其身之萬死一生姑舍之惟其長沐考理之化每荷錫類之仁者凡今在廷之人莫不代爲感頌則渠以垂二十年北面之臣子忍爲此不忍言之言於不忍復提之時遂使我東方君臣大義澌壞無餘將至於國不國而人不人噫鍾秀而忍於此天下事固無所不有矣伏願聖明深思快斷亟降嚴討之命焉批以反復疏本卽亦一副舊踏昨批不言乎聲其罪與暴其心間明言其是可忍是不可忍之顚末然後從違可決而鎭日尋章致煩酬應得無未盡於義分者乎緣卿等瀆擾何來膈煩之症如期侵尋問諸藥院
정조 18년 · 강
藥院請承候不許命只入童便
정조 18년 · 목
政院啓言藥房提調徐有防副提調蔡弘履以爲再昨夜昨夜童便對入之後議定湯劑不容少緩而日已向夕尙未蒙召接之命下情不勝焦迫來詣閤外求對矣敎以童便今夜亦爲入之卿等退去
정조 18년 · 강
召見下直閫帥守令于誠正閣
정조 18년 · 강
命三日製明日設行于仁政殿通京鄕取居首一人賜第又取直赴會試及給分二百人京兩技各取五人其餘皆屬鄕人
정조 18년 · 목
敎曰三日製明日爲之當於仁政殿親臨而今番慶科文武初試之用三百者丁卯年仁元聖后六旬慶科有三百初試之例而然也武擧爲念實才之遺珠單技優等者別單修啓之意昨冬已有知委則廣慶之道儒武何異且聞鄕儒上來者亦夥然云豈可空令渡㶚乎明日試券紙頭京儒之京字三都八道之各書府名道名大抵我國用人之方專取科目之路漸益狹窄昔之遍及遐方尙矣近來則不及於畿湖又不及於江以內城以外而倖占之家皆在於南山北岳之間苟且如是而雖欲恢張於用人之際其可得乎花製親試之前期發令已有所斟量者明日試取後通京鄕取居首一人當賜第又當以二百入直赴會試及給分京儒則兩技只各取五人其餘竝屬鄕人以示朝家廣敷邦慶廣求人才之本心
정조 18년 · 강
以李敬一李義弼李集斗洪聖淵差假承旨
정조 18년 · 목
敎曰明日試取時京鄕試券旣命分類塡字號試所承旨亦當分捧時任承旨乏人假承旨四員加差擧行一員守廳事分付○敎曰工曹參判李敬一副總管李義弼李集斗洪聖淵假承旨差下○因試所承旨望筒敎曰京儒及水原儒生捧券左承旨李勉兢爲之京畿及兩都儒生捧券都承旨洪明浩爲之慶尙道儒生捧券假承旨洪聖淵爲之全羅道儒生捧券左副承旨李益運爲之忠淸道儒生捧券假承旨李集斗爲之江原道儒生捧券右承旨洪仁浩爲之黃海道儒生捧券假承旨李敬一爲之平安道儒生捧券假承旨李義弼爲之咸鏡道儒生捧券同副承旨李羽晉爲之
정조 18년 · 강
召見謁聖武一所初試試官于誠正閣
정조 18년 · 목
予謂試官徐有大曰擧子之單技入格者果無因窠窄而見拔者乎有大曰鐵箭入格而不得參榜者爲七十餘人柳葉箭三中者爲三十餘人矣予曰當別下傳敎卿以傳敎辭意招致擧子輩曉諭
정조 18년 · 강
遣宣傳官飭諭庭試武所捧講立落勿容京鄕顏私出榜詣闕時試册同爲齎來令承旨兵判考閱試官及臺臣隨現嚴處
정조 18년 · 목
庭試武一所啓言今日應射擧子三千三百人柳葉箭入格五百八人鐵箭入格二百七十三人合爲七百八十一人內兩技入格三十九人矣敎以一技入格至近八百此所如此二所可知就此夥然之一技當以講立落於是乎卿等若或一毫容私於顏熟鄕武而畵多者見落京武而矢少者得捷則是豈明日別設花製以二百初試皆屬鄕儒之意乎亦豈前期嚴飭於武所之本意乎出榜詣闕時試册同爲齎來則當令該房承旨及兵判考閱萬一有畵多之鄕武見落於講者試官當嚴處至於監試官差送之法意何如乎此等處若不一遵飭敎當該臺臣亦當隨現嚴處斷不可已卽令宣傳官馳傳批旨於庭試兩所試官處
정조 18년 · 강
命武二所擧子單技入格而優等者依筵敎殿試日別爲試取
정조 18년 · 목
庭試武二所啓言今日應射擧子五千八百五十人鐵箭入格二十三人一百五十步俱越一人昨日入格三人合爲二十七人矣敎以依入侍試官所傳筵敎分付庭試二所試官
정조 18년 · 강
廚院以海西封進靑魚體小腐傷請罪道臣以下命竝勿問
정조 18년 · 목
司饔院啓言黃海道二月朔進上今日來到而各殿所封生靑魚非但體小擧皆腐傷不得已卽爲退送使之改備封進而莫重進上如是不謹其在事體誠爲駭然請當該封進官罷職道臣從重推考領來陪持人令攸司科治敎以捧入勿罷勿推勿治
정조 18년 · 강
遞知敦寧申思運副總管具世勣
정조 18년 · 목
思運無敦寧世勣老病也
정조 18년 · 강
命前左議政金履素復拜相職遣史官諭以偕入
정조 18년 · 목
敎曰前左議政金履素復拜相職又敎曰聖廟行禮在卽鼎席當備曩者之做錯所可詳也言之長也眞所謂遂事勿說卿須安心入來事遣史官傳諭于左議政與之偕入
정조 18년 · 강
諭判府事金憙入城肅拜
정조 18년 · 목
敎曰予所取卿者何居不審副答未一事二事爲卿慨咄向來事卿與左揆做錯固無彼此之殊伊後有到院疏旋又推還而其說非別語云云晚始因入侍承宣語次而聞焉無別語則其不能明其罪與暴其心可知矣又不能剖破於可忍不可忍之顚末從可知之然則不請收禁冒禁呈疏得不近於法之不行自大官犯之乎且況卿旣與僚相同其退獨於處義崖異者重爲卿惜之今玆之諭不害爲無隱而求備卿其恕予須勿棲屑於江干卽爲入城仍謝西樞之命事遣史官傳諭于金判府事
정조 18년 · 강
命今番武試所捧講除抽栍應講及隔帳
정조 18년 · 목
敎曰庭試一二所上試官皆經元戎眞所謂閫以外將軍主之三軍猶然數百講武士其可拘於區區元格式乎況批旨飭敎若此則闊狹當付兩將臣如是之後尤不敢從忽於對揚今番武所捧講除抽栍應講及隔帳事卽爲分付
정조 18년 · 강
召見兵曹判書徐有防于重熙堂
정조 18년 · 강
命壬子年關西各邑武士試取時龜城官奴入格人依都試例許令免賤
정조 18년 · 목
兵曹判書徐有防啓言去壬子閏四月平安道各邑武士試取時龜城官奴五千入格與他武士混蒙直赴殿試之命矣公私賤不得赴國試載在法典此則雖非可論而各道都試時官奴入格則許令免賤而此與都試有異何以爲之乎敎以許令免賤
정조 18년 · 목
箚略曰昨伏見吏曹草記批下者誨責截嚴伏不勝萬萬悚惶第念殿試當前則典籍之前期留窠卽是金石之典也伏聞今番長銓亦自正月儲窠不出及夫前參判丁範祖之獨政也政吏亦援據格例屢遭爭挽而恬不聽施云身爲秉銓之官無忌蔑公恣意濟私者至此之極而臣在董率之地漫不檢飭任其壞了銓法則彼範祖何責焉伏乞亟降威罰重勘臣罪批以安用過引安心視事仍命遣史官傳諭
정조 18년 · 강
加差三日製試官遞持平安廷善
정조 18년 · 목
敎曰明日三日製時禮曹判書閔鍾顯兵曹判書徐有防戶曹判書沈頤之工曹判書具庠行副司直徐鼎修行大司成鄭大容行副司直李家煥右尹柳焵兵曹參判林濟遠讀券官加差行副司直徐榮輔副修撰李相璜前應敎崔獻重兵曹正郞尹魯東前獻納洪秀晩前正言朴崙壽典籍韓用鐸持平安廷善兵曹正郞鄭晚錫前正言洪秉臣前校理李翊模前佐郞宋知濂對讀官加差讀券官李家煥代刑曹參判李冕膺冕膺代行副司直權ꞇ對讀官李翊模代奉常正金熙朝敎曰試官加差中時帶臺職人許遞
정조 18년 · 강
命武所試官權坪除肅拜進去
정조 18년 · 강
命陰竹縣監金養根陽城縣監南省老拿勘
정조 18년 · 목
因英陵忌辰祭奉審摘奸史官以贊者金養根謁者南省老丁字閣階砌下以燈籠前導事書啓敎曰極爲駭然紗籠油籠洞口內猶不敢入況祭班乎令該府拿問事實嚴勘
정조 18년 · 목
以趙慶進爲知事曺允亨爲同知徐有臣爲副總管
정조 18년 · 목
以柳戇爲知敦寧
정조 18년 · 강
史官以左議政金履素判府事金憙附奏書啓
정조 18년 · 목
記事官安經心書啓以爲傳諭于左議政金履素所住處則以爲臣之罪負鈇銊猶輕前後寬假罔非造化重任乍遞樞銜旋付匪罪伊榮忽有復拜相職之命史官繼監誕宣聖諭惝怳震恐不知攸措謹當冒入文字以俟處分云矣旣承偕入之命姑爲仍留○事變假注書洪宅柱書啓以爲傳諭于判府事金憙所住處則以爲臣於再昨伏承恩批不勝惶感雖不敢遽入城裏亦不敢仍留獄底來伏江郊追訟愆尤卽者史官儼臨誕宣聖諭辭旨諄切誨責備至一則臣之罪也二則臣之罪也臣雖頑如木石旣蒙此下敎何敢不卽地趨造以謝恩命而今已夜深矣謹當待曉入城云矣
정조 18년 · 강
命時囚鄭馦分揀柳鎭琡議處張志默考律勘放
정조 18년 · 목
義禁府啓言金海府使柳鎭琡原情以爲今此城堞之圖進固宜審愼而只緣渠之昏闇竟未詳審自陷罪戾云矣請議處允之
정조 18년 · 목
具翼善冠袞龍袍乘輿出協陽門由延英門詣仁政殿降輿陞座試官率入庭儒生行禮訖以原泉混混不舍晝夜盈科而後進放乎四海爲賦題懸題後乘輿出延英門由協陽門還內
정조 18년 · 강
命水原判官改差口傳差出
정조 18년 · 강
命濟州武士初試入格人卽爲草記未入格者慶科及謁聖初試各試小布柳葉箭各一巡以一中以上草記
정조 18년 · 목
因武二所開場草記敎曰儒武何異儒生之濟州人別爲考券武士亦當用此例今番諸所呈券之濟州武士爲幾人而入格爲幾人乎卽爲草記如有上來而未入格者兩科各試小布一巡柳葉箭一巡一中以上入格人草記
정조 18년 · 강
命總管林蓍喆申光履假承旨差下
정조 18년 · 강
以鄭東敎爲水原判官口傳也
정조 18년 · 목
義禁府啓言時囚考律勘放後草記有命矣開城留守李秉鼎狀啓內敎授張志默非理年利侵虐浦民猶屬細故假稱經歷之牌子僞着經歷之手決摹踏印樣書以官字無難行惡罪關變怪請令攸司稟處矣請張志默杖一百收贖告身盡行追奪龍川府定配允之
정조 18년 · 강
科次于熙政堂直赴給分施賞有差
정조 18년 · 목
敎曰三日製居首幼學金就强賦三中直赴殿試三下京幼學李應淵趙雲彬洪世榮徐衡輔黃基宇等五人華城幼學金箕詢閔亨春沈榮鎭進士任希季幼學柳漢明進士李得祚等六人松都進士李膺禧江華幼學趙顯文京畿幼學鄭渭達進士柳敬鎭南巖老趙永升幼學李蓍源宋象純進士李章垕幼學權宓李益謙李鍾仁洪秉球李芝秀兪星煥尹雲逵進士李晉默幼學李輝永等十六人慶尙道幼學徐檍生員金俊宅幼學劉履周柳台佐李命峻李龜斗權應勛鄭稑柳遠祚金亮昊鄭彥修都命舜生員權心度幼學安宗海柳相玉等十五人忠淸道生員鄭遂龜幼學金益修楊天濟生員李載寬幼學金韺澤洪樂馨鄭履新進士柳潚幼學金倚進士李宇炯幼學宋奎熙李弘鎭李▣兪漢輝趙大采等十五人全羅道生員高時休幼學具靜鎭權以樞朴宗萬鄭滾鄭亨謙王仁祚朴允彬金圭鄭潤國丁光奎梁見龍生員林德鎭等十三人江原道幼學李相遠趙雲師黃基命李相建李儒璜等五人黃海道幼學閔壁祥黃晟源金致大郭鎭英生員趙夢寅幼學申烜閔日祥等七人平安道幼學李鴻權郭士翰李命說金起秋吳德齡李聖楫劉信擧李仁玉承啓祚康芝陸等十人咸鏡道幼學趙鼎彥韓諄南履夏崔宗岱安性履進士魏光肇等六人幷直赴會試草三下京生員洪晚榮等五人華城生員申光軾等六人松都幼學高錫晉江華幼學李仁範京畿幼學尹致黃等十六人慶尙道幼學郭鵬擧等十五人忠淸道幼學李建人等十五人全羅道幼學林禎岳等十三人江原道幼學李魯學等五人黃海道幼學邊德祚等七人平安道幼學金逸海等十人咸鏡道幼學陳友翔等六人各給二分次上京幼學宋翼朝等五人華城生員李弘謙等六人松都進士韓景素江華進士黃勉喆京畿幼學洪鼎健等十六人慶尙道幼學林之雨等十五人忠淸道幼學崔濬等十五人全羅道幼學閔邦顯等十三人江原道幼學鄭元忠等五人黃海道幼學趙寅鳳等七人平安道幼學李鼎默等十人咸鏡道幼學朴昌祿等六人各給紙一卷○直赴會試及給分施賞人都數三百三中直赴殿試一人三下直赴會試百人草三下給分百人次上紙一卷百人直赴會試及給分京各五人合十人次上五人都合十五人華城各六人合十二人次上六人都合十八人試所承旨右承旨李勉兢松都各一人合二人次上一人都合三人江華各一人合二人次上二人都合三人京畿各十六人合三十二人次上十六人都合四十八人試所承旨都承旨洪明浩慶尙道各十五人合三十人次上十五人都合四十五人試所承旨假承旨洪聖淵全羅道各十三人合二十六人次上十三人都合三十九人試所承旨假承旨林蓍喆忠淸道各十五人合三十人次上十五人都合四十五人試所承旨假承旨李集斗江原道各五人合十人次上五人都合十五人試所承旨右承旨洪仁浩黃海道各七人合十四人次上七人都合二十一人試所承旨假承旨李敬一平安道各十人合二十人次上十人都合三十人試所承旨假承旨李義弼咸鏡道各六人合十二人次上六人都合十八人試所承旨假承旨申光履仁政門分試所承旨左副承旨李益運進善門分試所承旨同副承旨李羽晉○試官京華城京次上幷十五張水原次上幷十八張朴宗岳鄭昌順沈煥之李相璜李肇源尹魯東畿兩都畿次上幷四十八張松都次上幷三張江華次上幷三張徐有防林濟遠洪義浩洪秉臣忠淸道次上幷四十五張閔鍾顯權ꞇ李錫夏韓用鐸江原道次上幷十五張徐鼎修金熙朝咸鏡道次上幷十八張沈頤之朴崙壽慶尙道次上幷四十五張具庠柳焵宋知濂洪秀晚黃海道次上幷二十一張鄭大容崔獻重平安道次上幷三十張尹行任安廷善全羅道次上幷三十九張徐榮輔鄭晚錫○收券一萬五百六十八張內京一千三百二十五張華城府一百六十九張江華府二十二張開城府十四張京畿一千四百十九張忠淸道二千三百二十二張全羅道一千二百八十一張慶尙道一千七張江原道三百九十八張黃海道一千一百四十七張平安道一千二百五十一張咸鏡道二百十三張
정조 18년 · 강
謁聖武一所初試出榜
정조 18년 · 목
取閑良權甲稱等一百人
정조 18년 · 강
仍任戶曹正郞鄭東敎
정조 18년 · 목
戶曹判書沈頤之啓言本曹郞官鄭東敎今日移拜水原判官矣目下春塘臺補階之役尙未竣了則該郞遞易此已可悶且鑄錢之役在本曹爲莫大之政若付之生手則多有狼狽之端請本曹正郞鄭東敎仍任從之
정조 18년 · 목
旣入闕中兼帶文任不爲肅謝也
정조 18년 · 강
左議政金履素上疏賜批
정조 18년 · 목
疏略曰臣之罪可勝言哉冒據鼎軸三載于今絲毫莫效罪戾層積至于今番事而其不忠無狀孤恩負國尤爲臣自速之孼難贖之愆鈇銊嶺海乃分之宜泥首縣獄恭俟重勘不意聖度如天曲賜涵貸不惟不加之誅乃反誨責而慰諭之重負卸解於一身恩敎銘鏤於寸心回罪爲榮感極涕逬雖由此而沒齒畎畝尙無餘憾至於相職復授之命夫豈臣夢寐之所及而千萬意外史官儼臨恩言誕宣諭之以遂事勿說勉之以安心入來臣奉讀以來驚惶感泣益無以自措也噫臣之一身非所自有夷險不避生死向前卽臣平生自矢者苟有一半分知識力量有足以闡發大義式遏亂萌者則其亦何憚而不爲哉特其昏迷之性鈍滯之質先事而不能逆折當言而不能洞陳伈伈泄泄蹉過時日蓋其所當着者直是千古所無窮凶罔測之變也倫綱墜矣民志溺矣殷憂長慮則若無所屆驚遑憤惋則如不欲生而獨無奈忱誠淺薄語言拙訥徒犯瀆擾之罪終無剖柝之實以至我聖上牖迷活衆之盛德苦心而竟不能一言對揚者苟究其罪金木猶輕而嚴誅不加寵命荐降有若微眚薄過之漸次湔滌者然實不知負罪如臣何以得此於君父也今玆聖廟之酌獻適當蹈舞之盛會而又有此備員之聖敎則在臣義分豈敢不▣蹶趨承獲參班聯而顧臣罪戾未勘之前有不敢自同平人揚揚冒入臣身顚沛固不足恤而其於上累聖簡下招物議實非細故則臣雖欲貪戀榮寵唐突進身實有不可得者矣伏願聖明俯察臣已試蔑效之狀亟勘臣旣往難赦之罪俾憲章大明私分獲安仍又改卜賢德以幸國事不勝大願仍伏念王人之來守荒郊今已經夜不但臣心之惶蹙已無可言國體虧損一日爲急伏乞卽爲收還焉批以昨諭言之豈在多誥卿須安心卽起視事仍命遣史官傳諭
정조 18년 · 강
召見藥院提調鄭昌順副提調洪明浩謁聖武一所試官徐有大及三司諸臣于誠正閣
정조 18년 · 목
藥院日次承候也○予謂有大曰擧子之以單技不得入格者有之乎有大曰鐵箭遠射而以窠窄見拔者爲七十餘人柳葉箭三中者爲三十餘人矣
정조 18년 · 강
遞差承旨洪明浩洪仁浩重推在院諸承旨
정조 18년 · 목
極邊遠竄罪人金鍾秀發配草記遲滯故也
정조 18년 · 강
遞承旨南公轍以林蓍喆徐榮輔爲承旨前望也
정조 18년 · 강
遠竄金鍾秀于慶源
정조 18년 · 목
義禁府以罪人金鍾秀慶源府極邊遠竄啓
정조 18년 · 목
敎曰債雖公債貸是私貸旣非監守自盜向者處分出於嚴法而懲他厥數雖有多少間有分揀者肅川府定配罪人金魯永特放
정조 18년 · 강
有政吏曹判書金思穆參判黃昇源參議金履翼進
정조 18년 · 목
敎曰都承旨有闕之代今日政以曾經中在外在京無故人擬入待下批牌招察任○以李冕膺爲都承旨申大尹爲副校理徐命全爲同敦寧鄭東協爲水原判官洪秉殷爲副總管
정조 18년 · 강
水原留守李命植陳疏辭職賜批許遞
정조 18년 · 목
批以耆年緊務尙不言勞卿心可嘉況今園幸已過豈靳求遞之懇乎所請依施
정조 18년 · 강
命六兩柳葉箭入格窠窄見落者殿試日特爲別試仍飭京外軍門依別付料例定窠量給期於將進令廟堂關飭兩西道帥臣限明年慶科誠心勸課
정조 18년 · 목
敎曰今聞謁聖一所試官言六兩入格者因窠窄而見落爲七十餘人之多至於柳葉箭入格兩技二人外全數見落亦至於三十八人之多云揆以法典不必軫念近以六兩勸奬事屢勤飭敎猶不知其效觀於今番頗覺有其益旣知其益則何可拘於格例以沮其爭賭之勇乎今番各所六兩越一百三十步因窠窄見落者勿論謁聖與庭試擧子皆當於殿試日特爲別試柳葉箭一巡取三分以上各所柳葉箭三中而見落者亦用此例應試事分付値無前之慶會有此拔例處分俾各曉諭明年亦當有慶科今番初試六兩之越百四五六十步者殿試日元技外當別試百四十步未入格者令兵判及訓鍊院堂上抄出限明年慶科令京外營門依付料例定窠量給期於將進至於二百步其求之也何等辛勤況仕路指窠揭榜求之然而所謂遠射猶未越牌是豈才之罪也莫非道帥臣不能誠心勸課而然兩西監兵使更觀明年慶科當有處分先以此意令廟堂關飭兩西
정조 18년 · 강
仍任刑曹參判李冕膺
정조 18년 · 목
敎曰都承旨仍任前職承旨前望單子入之待下批牌招察任
정조 18년 · 강
以鄭大容爲都承旨前望也
정조 18년 · 목
以尹師國爲大司憲洪應辰爲知敦寧鄭昌期爲蔚山府使
정조 18년 · 강
仍任宗廟令鄭昌期
정조 18년 · 목
敎曰廟司不可數遞仍任其代令該曹口傳差出自是弊邑可合蘇弊者差送待下批當日辭朝新除者如或赴擧使之科後下送事分付
정조 18년 · 강
以李義逸爲蔚山府使黃運祚爲陜川郡守口傳也
정조 18년 · 강
遞持平申光岳以申龜朝代之前望也
정조 18년 · 강
知敦寧柳戇疏陳無敦寧乞遞賜批許遞
정조 18년 · 강
三司合啓請遠竄罪人金鍾秀絕島安置從之大司憲鄭好仁司諫李顯默掌令姜文會持平申龜朝校理張至顯正言李東冕
정조 18년 · 목
前啓中其在靖世牖衆之道不可極邊遠竄而止特以曾經大官之故請勘自有次第當律尙未亟行王章九稽至今假息輿憤愈切請慶源府極邊遠竄罪人金鍾秀爲先施以絕島安置之典添書
정조 18년 · 강
命黃山驛復戶出給戶首當否令道伯狀聞
정조 18년 · 목
黃山前察訪李顯默啓言黃山爲驛處在邊門而馬政之凋殘爲一道之最誠甚悶然若依道內他驛例屬驛復戶竝歸當該驛戶首則馬政自當稍勝矣敎以問于道臣使之狀聞
정조 18년 · 강
申飭庭試初試隨從挾册之禁
정조 18년 · 목
備邊司啓言今番慶科八路咸聚三製入門爲二萬三千九百餘人收券爲一萬二百餘張之多卽無前盛擧也第念庭試初試雖分三所場內本不廣闊門閾亦自狹窄爭先出入曉頭捧券之際必多紛還蹂藉之患實不無軀命之慮科場之隨從書册之禁自是法典今此初試時赴擧士子之外若有率入隨從持書册之類嚴飭禁亂所一一摘發移法司照法嚴繩不能嚴禁之試官禁亂官竝隨現重勘而謁聖科場請亦爲嚴飭允之
정조 18년 · 강
命外營哨官趙岡依例加資
정조 18년 · 목
壯勇營啓言一家之五子登科其父加資同塾而五弟登科其師加資該哨之五名登科其長加資載在法典卽亦格式今番本營左司右哨水原鄕軍一哨之軍五名登科該哨官之照例加資在所當爲左司右哨哨官趙岡加資一款卿其照例草記有命矣趙岡加資係于恩賞請令該曹考例稟處敎以加資
정조 18년 · 강
命兵判濟州閑良高宅信差定禁旅每朔朔試射或宣傳官射會時試小布及柳葉箭直付草記捧承傳
정조 18년 · 목
庭試武二所啓言濟州閑良高宅信自謁聖試所移來臣所故柳葉箭貫革一巡小布一巡俱未得中還送謁聖二所敎以二所如未入格更送庭試二所試取又或未入格問其地處差定禁旅期於明年慶科參榜事令兵判知悉○兵曹啓言高宅信謁聖二所及庭試二所俱未入格招問地處則其父榮觀時帶御營哨官旣是將官子枝請禁旅口傳以入敎以渠是重溟絕海之人卿於每朔朔試射或宣傳官射會時試小布及柳葉箭二中則草記付初試三中則直赴殿試之意草記捧承傳
정조 18년 · 강
冬至正使黃仁點副使李在學以自燕離發馳啓
정조 18년 · 목
狀啓以爲臣等一行上年十一月二十六日入栅之由已爲馳啓自鳳城以後章京胡巴咯通官吉邇通阿率甲軍護行十二月初三日到瀋陽留一日歲幣方物雇車未及來到故任譯二人依例落留以待雇車來到歲幣中紅紬一百疋綠紬一百疋生上木三百疋大好紙二百卷小好紙二千二百十卷粘米三石五斗四升一依北京禮部公文呈納於瀋陽各庫後其餘物種則交付於押去章京臣等連爲䟎程十四日到山海關點檢人馬無弊進關二十二日到北京直詣禮部呈表咨文漢侍郞劉躣雲率諸郞官祗受後臣等住接於南小館二十四日皇帝幸永安寺拈香臣等因禮部知會當日曉頭與書狀官及任譯詣神武門外待候黎明皇帝乘黃屋小轎出來到臣等柢迎處駐轎問曰國王平安乎臣等謹對曰平安矣臣等祗送後因禮部言還宮時柢迎停免故卽爲還歸二十七日因禮部知會臣等詣鴻臚寺行元朝朝參演禮而琉球國使臣來到同爲演禮禮部知會內二十八日皇帝親祭太廟兩國使臣祗送柢迎故當日曉頭臣等詣午門外祗送而禮成回駕時亦爲柢迎二十九日皇帝設年終宴於保和殿臣等因禮部知會當日曉頭入保和殿鴻臚寺官引臣等坐於殿陛上琉球使臣在於臣等之下平明皇帝御殿動樂進饌設雜戲臣等亦有宴饌而兩人共一卓各賜酪茶一巡少頃禮部尙書德明因皇旨引臣等入殿內至御榻上皇帝手擧酒杯親授於臣仁點臣跪受叩頭次授臣在學臣亦跪受叩頭宴罷後光祿寺輸送宴卓又送歲饌各一卓晩後通官自闕內齎來橘柑石榴兩使臣及書狀官處各頒十餘枚而南邊進貢纔到有此頒給本年正月初一日五更量臣等與書狀官及正官二十七人詣午門前等候曉頭皇帝出幸堂子少頃還宮而文武諸官柢迎祗送已爲停免故臣等則禮部亦令停免平明皇帝出御太和殿受賀臣等入殿庭坐西班末同行三跪九叩之禮初二日皇帝設歲初宴於紫光閣臣等因禮部知會當日曉頭入紫光閣日出後皇帝乘小轎出來臣等柢迎隨入班次皇帝御閣後進饌設雜戲臣等兩人各賜一卓又賜酪茶一巡禮部尙書因皇旨引臣等至御榻上皇帝親賜酒杯於臣等如年終宴時臣等跪受叩頭宴罷後使內務府頒賞於臣等正使錦三疋漳絨三疋八絲緞五疋五絲緞五疋大荷包一對小荷包四對副使錦一疋漳絨一疋八絲緞三疋五絲緞三疋大荷包一對小荷包二對內務府大臣和珅監視頒賜歲幣方物無弊準納所餘補物各庫郞吏及通官大使等處依例分給所裹油紙繩索則數千里載運之餘弊破無餘故竝與補物蕩減之意移文該曹初六日皇帝幸圓明園臣等因禮部知會當日曉頭詣三座門外等候平明皇帝乘黃屋小轎出來臣等祗送後退歸初十日皇帝自圓明圓還宮臣等因禮部知會柢迎於三座門外十二日皇帝詣祈穀壇齋宿臣等因禮部知會當日曉頭詣午門前祗送十三日禮成後皇帝幸圓明園臣等因禮部知會當日曉頭詣三座門班次禮部尙書紀均押班御膳房官員以皇旨齎來饅頭一器頒給臣等於班次平明皇帝出來閣老和珅傍奏臣等柢迎之意皇帝自轎窓諦視臣等因禮部知會仍爲隨詣圓明園住接於行宮近處午後通官引臣等入山高水長閣就外班向夕皇帝出御閣門之前諸般雜技及燈戲次第設行內務府以果盒熟肉元宵餠等饌饋臣等內務府大臣和珅金簡等出來監視十四日臣等又入山高水長皇帝御座後令臣等入內班賜酪茶一巡後出就外班燈戲及饋饌一如十三日十五日曉頭皇帝御正大光明殿設放生宴臣等先就殿陛班次鴻臚寺官更引臣等坐於楹外少頃皇帝出御殿上動樂設戲槪如紫光閣等宴禮部尙書以皇旨引臣等至御榻上皇帝親賜酒杯臣等跪受叩頭如前日宴罷後還歸私次午後又入山高水長皇帝御座後臣等入內班賜酪茶一巡出就外班饋饌與燈戲皆如前而又設火炮之戲退歸後禮部因皇旨令臣等製詩以進故臣等各製七言律詩一首書送禮部十六日禮部因皇旨使臣等姑爲退去故臣等還歸館所十八日臣等又詣圓明園十九日曉頭禮部知會令臣等領受加賞禮單故臣等詣禮部朝房禮部郞中明善傳授大緞二疋絹箋四卷筆四匣墨四匣硯二方福字方箋一百張雕漆茶盤四箇臣等祗受以授上通事譯官使之復命日呈納臣等各賞緞一疋絹箋二卷筆二匣墨二匣同日午後入山高水長內班皇帝御座後應製諸臣皆謝恩故臣等一體叩頭皇帝命臣等進前曰爾等回還須以吾意傳語國王平安可也臣等更爲叩頭退坐班次後賜酪茶燈戲火炮一如十五日皇帝入內時令臣等隨後通官引臣等歷入數門前有湖水方氷皇帝乘雪馬從官及臣等亦乘雪馬隨入慶豐圖殿宇燈火與山高水長槪是一樣臣等坐階上觀燈戲少頃退出二十日曉頭因禮部知會自圓明園直詣午門前與書狀官及正官二十七人領賞而賞賜物件旣是年例又載咨文中故煩不疊陳二十四日臣等詣禮部領下馬宴回到館所仍行上馬宴表文七度十八日開印後自內閣翻淸入奏當日旨下而皆以知道例下三十日受回咨文二十二度二月初二日自北京離發臣仁點軍官李運熙臣在學軍官李繼祜譯官尹得運授狀啓先爲發送上年四月二十六日所下皇諭係是來頭歸政事一本謄書上送○皇諭癸丑四月二十六日奉上諭仰蒙昊蒼眷佑纘緖凝庥臨御以來海宇敉寧遐方向化膚功熙績幸躋十全踐阼年滿六十實二十五卽位之人君所難得也前曾降旨于六十一年歸政允宜愷澤覃施與海內臣民斂時敷錫而嘉惠士林之典尤應預爲擧行着于乾隆五十九年秋特開鄕試恩科六十年春爲會試恩科六十年秋卽爲嗣皇帝恩科鄕試丙辰春間卽爲嗣皇帝元年恩科會試所有應行事宜着該部照例預備其各直省擧人大挑着于六十年會試後該部奏請辦理但此時雖距歸政之期不遠朕惟有日益孜孜不敢稍存盈滿以期與天下蒼生共迓天眷之福將此通諭知之欽此
정조 18년 · 강
命使行先來軍官中落仕者復職閑良及譯官令兵判收用
정조 18년 · 목
敎曰今番先來之未過三日上來極爲可嘉落仕者復職其中閑良及譯官令兵判從願收用
정조 18년 · 강
慶科庭試武一所初試出榜
정조 18년 · 목
取閑良金億等一百五十人○元榜外額外擧子別武士趙世輝等二十二人
정조 18년 · 강
召見泮長館堂入格儒生及庭試武一所試官監試官于熙政堂
정조 18년 · 강
命明日試望閣臣承旨銓官時臺勿拘竝擬仍飭無敢稱頉違召
정조 18년 · 목
敎曰明日試望閣臣承旨銓官時任臺諫勿拘竝擬事分付近來厭避之職入勞之役輒稱拘忌豈必假稱而亦甚頻數科日猶隔數日俾各澡潔其身今番謁聖及庭試試牌無敢稱頉亦無敢違召事預各嚴飭
정조 18년 · 강
命明日試望亞三銓通融擬入判堂入來擧行
정조 18년 · 목
敎曰明日試望亞三銓通融擬入試望備擬時單堂毋得擧行雖有受敎定式今番則事旣如此亦有已例判堂入來勿拘擬入事分付
정조 18년 · 강
重推捕將趙心泰趙圭鎭
정조 18년 · 목
一所巡廳啓言去夜三更巡到景慕宮門外摘奸守直校卒則左右捕校俱無去處卽令座更軍搜索於洞口閭家晩乃捉致而莫重守直之地肆然擅離之狀萬萬痛惡當夜守直左右捕校令該曹照法嚴繩不能檢飭之大將不可無警何以爲之乎敎以該大將從重推考
정조 18년 · 강
重推承文提調洪良浩觀象提調閔鍾顯
정조 18년 · 목
義州府尹李義直以月食回咨圖像相左還爲上送馳啓敎以該院該監提調從重推考改修正下送事回諭
정조 18년 · 강
罷驪州牧使吳載紹陽城縣監南省老陰竹縣監金養根英陵令李宜耆職仍命參奉申鳳朝以公罪勘放拿問間他陵官相換
정조 18년 · 목
義禁府啓言英陵忌辰祭謁者陽城縣監南省老原情以爲祭班進去之際有燭籠照路之事而未卽退却自陷大戾云矣請刑推得情敎以紅箭門內親祭時侍衛與燭籠猶不敢隨入況丁閣階下何等密邇則渠之率入燈籠不能發明所犯非細何足深責爲先汰其職放送至於照律一款沒覺所致似無可照之律勿論渠旣若此則陰竹倅同犯可知卿等問于渠處亦曰同然陰竹倅不必捧供依此勘處竝令該曹今日政差代而渠輩何知獻官與寢郞若瞭然豈有是乎當該獻官及令罷職參奉則新入生疏何異於該倅自卿府拿問以公罪區別功議勘放○敎曰英陵陵官拿處間他陵陵官相換卽爲下送
정조 18년 · 목
以李敬五爲驪州牧使權䘩爲陽城縣監尹命基爲陰竹縣監李彥藎爲副總管李宗岳河有天盧玄集李世福鄭晅李聖郁承景述李仁基李仁載爲同知李永厚朴文周趙彥臣李遇春爲僉知宗岳以下竝老職也同知四望二望首副末擬一望首副擬一望首擬竝批下僉知二望一望首副末擬一望首擬竝批下
정조 18년 · 강
命京鄕武擧子與國舅大臣卿宰名字相同而拔去者換單付榜額著爲式
정조 18년 · 목
兵曹判書徐有防啓言京鄕武擧子輩不識事體間或有與國舅大臣卿宰名字相同之人而試所輒皆拔去云此則非渠故犯卽是公罪卽以今番試場言之亦有此弊今方依傳敎使之換單竝付榜額而此後則著爲定式以爲永久遵行之意請分付兵曹及訓鍊院從之
정조 18년 · 강
命各道鄕儒之分屬各所依大臣議施行
정조 18년 · 목
成均館啓言依下敎問于大臣處則領議政洪樂性以爲分排八路分屬各所似爲便好而各道儒生多少旣未的知則某道之當屬某所無以質言如欲分屬則全羅咸鏡平安三道屬於一所京畿慶尙黃海三道屬於二所忠淸江原二道屬於三所似爲均平而臣意則入門時嚴禁隨從最爲捄弊之要道矣云領府事蔡濟恭以爲今此下敎出於均排八路俾無偏多於一處之聖意臣亦別無他見其爲有益而無弊灼然可知旣欲分屬各所則三南最多先以三南分屬一二三所而其餘五道則量其多少而分屬事甚便好云矣敎以依大臣議施行卽爲知委
정조 18년 · 강
諭左議政金履素造朝
정조 18년 · 목
敎曰疏批申言勉出之意已有日尙處荒江之濱者不已過乎如欲更待節拍而出脚則趁未別諭愧予鈍思聖廟酌獻只隔二宵此時時任有非引入之時卿須卽起造朝事偕來史官傳諭于左議政
정조 18년 · 강
命謁聖武初試別試之類庭試初試入格別單同爲書入
정조 18년 · 목
庭試武一所以鐵箭一百三十步及柳葉箭三中人入格別單啓敎以謁聖一所初試別試之類此單同爲書入二所準此
정조 18년 · 강
申明式年監試時京外照訖講之規
정조 18년 · 목
禮曹啓言科場紊亂京鄕一般而鄕或有甚於京以至目不識丁手不操筆者擧生匪分之想率多冒占之弊苟究其由實由於照訖講之不能修明而然也謹按大典通編諸科條有曰科場應赴人無照訖號牌者停擧以此觀之在前京鄕之一體擧行可知而今則鄕外此法便歸蕩然一年二年因循抛置科場之不嚴士習之不正職由於此今年則申飭七道照訖講前期開場各其地方官各別嚴捧必以自作自書者抄擇修成册送于京試官都事又於入場之際詳考其照訖帖有無始許赴試待其畢試後如有無文筆而倖參者則當該地方官爲先從重勘罪不察之京試官都事亦爲論罪而外方守宰中文蔭倅則使之躬自捧講武倅則該地方儒生移送附近隣邑文蔭守令處以爲捧講之地至於鄕儒之願赴京試者則毋論入京久近先問其委折使之一受出該邑公文來付四館所然後始爲許赴於漢城試如是申飭之後或有無文筆倖占鄕試之類無公文冒赴京試之人則擧子移法司照律當該地方官亦爲草記嚴處此意一一知委於各道而如是知委之後若或以能文而不善書混歸不許赴之科亦有乖於以文選士之意考試之際只觀文之工拙不論筆之優劣事亦爲預先知委俾無犯科之弊至若京師及畿內儒生四館所照訖講自有前式年新定節目今年亦爲依此另飭擧行俾有實效允之
정조 18년 · 강
傳諭史官以左議政金履素造朝啓
정조 18년 · 목
記注官安敬心啓言馳往傳諭于西部龍山坊左議政金履素所住處則以爲積罪未勘私分轉戲狗馬賤疾適又添苦無望自力而酌獻盛禮隔以一宵前後聖敎每在於鼎席備員則臣之情病雖係難强到此地頭他不暇顧今方進向城闉以爲冒昧祗肅之地云矣大臣今方造朝臣亦隨入
정조 18년 · 강
諭左議政金履素明日引接
정조 18년 · 목
左相肅謝敎以今日酬應甚煩明日當引接此意命召傳授承旨傳于左相
정조 18년 · 강
召見水原判官鄭東協于誠正閣
정조 18년 · 목
予謂東協曰汝須下去善治此與他邑有異且有城役勉勵爲之也
정조 18년 · 강
召見庭試文科初試一二三所試官及監試官于誠正閣
정조 18년 · 목
予謂諸試官曰秉公道嚴科場不須更飭於卿等而閫以外將軍制之開場呼呈雖有定時觀勢闊狹專在卿等懸題則分懸於場內四隅使僻坐儒生趁卽見之俾無雜還捧券則時雖差早必須呼呈然後捧之以信朝令今番科儒甚多慮有試場狹窄之弊傍近可通處先通入後草記
정조 18년 · 강
遞承旨李勉兢以徐美修代之前望也
정조 18년 · 강
以李坤爲大司憲前望也趙章漢爲掌令李瑞朝爲持平添書也
정조 18년 · 목
敎曰明日試所侍臣當備員初試文所試官進去臺諫與未肅拜及呈辭持平許遞前望單子入之待下批牌招察任以坤章漢瑞朝等批下
정조 18년 · 목
以鄭仁謙趙成大金偀韓潝韓龍翊康麟爲同知二望首副末擬竝批下金翊休金恒柱爲副總管
정조 18년 · 강
飭謁聖科讀券對讀官毋得違牌
정조 18년 · 목
敎曰今番謁聖卽爲慶科而兼行事面與前自別讀券對讀官以下無得違牌纔有飭敎而讀券官中雖大官不爲違牌分義卽然雖耆社大臣若顧今番科名則宜念不稱老之義以此預令知悉
정조 18년 · 강
命庭試及謁聖初試武擧人柳葉箭單三中二中人等別書於殿試試記頭辭又命額外人等殿試日待令
정조 18년 · 목
以庭試武一所及謁聖武一所鐵箭一百三十步柳葉箭單三中擧子別單敎以以別試規矩取柳葉箭三分以上殿試試記頭辭依此書之俾勿相混○以謁聖武一所追付別單敎以依元技規矩取柳葉箭二中以上殿試試記頭辭依此書之俾勿相混○以謁聖武二所鐵箭及柳葉箭額外榜目敎以殿試日待令
정조 18년 · 강
命慶科初試武擧人年八十七十者明日待令文擧人則書其年於紙頭七十者三所各取三人八十人試券切勿峻考
정조 18년 · 목
敎曰今番慶科武所有年過八十七十之擧子其數夥然云且聞居住多在遐鄕尊年之時當有別般軫念之擧雖有殿試日待令之命而豈可遲待乎明日待令事令兵判知悉儒武何異況初試在明儒生年七十八十者紙頭各書年歲七十人三所各取三人八十人如無違格之處題外之句切勿峻考幷付之額外以爲殿試日別坐較藝取雋之地事亦令三所試官知悉大書揭之題板事分付
정조 18년 · 강
命庭試文科初試一二三所從便宜設棘圍分捧試券
정조 18년 · 목
庭試初試文一所啓言擧子今方入場而本所南北庭狹窄難容中樞府一體設棘圍許入二所啓言臣所儒生數多丕闡堂上中下臺充滿稠密未及入場者其數又多從前如此之時或有明倫堂許入之例故一邊圍排一邊許入三所啓言臣等今方開場而工曹所通之路甚狹儒生出入未免紛沓故依朝者筵敎權從便宜工曹大門竝開許八畢入後仍復封計討料至於儒生納券之際時値夜深狹路往來易致蹂躝若就棘圍內附近處分捧試券合軸塡字恐合捄弊之方請依此擧行允之
정조 18년 · 강
命備堂尹行任重推試所進去備等事過後棍汰
정조 18년 · 목
敎曰備局有司堂上尹行任從重推考各所進去備郞事過後一竝汰去令兵判決棍二十度
정조 18년 · 강
命關西老職人過新恩政事後下批
정조 18년 · 목
該監司李秉模以道內老人開錄馳啓敎以過新恩政事後來月初一日政官牌招開政下批
정조 18년 · 목
義禁府啓言問于陰竹縣監金養根處則以爲祭班進去之際燭籠之不卽退却與南省老無異云南省老金養根竝汰其職放送參奉申鳳朝杖八十收贖而功減一等又啓言時囚罪人柳鎭琡傳旨內所上本府城圖只畵一圈全沒形止當初關飭何如則擧行之若是稽忽萬萬駭然罪杖一百收贖告身盡行追奪放送而李文喆旣已行査姑不得擧行敎以如有功議各減一等李文喆保放○該府以柳鎭琡功減一等啓
정조 18년 · 강
設慶科庭試文科初試一所試官李家煥南公轍李肇源南履翼監試官尹行直二所試官李冕膺李勉兢崔獻重李儒修監試官宋知濂三所試官徐有臣洪義浩朴崙壽鄭晩錫監試官沈鎜
정조 18년 · 목
一所入門儒生七千三百六十一人二所入門儒生一萬五千九百七十三人三所入門儒生七萬八千七百八十九人
정조 18년 · 강
詣春塘臺齋宿
정조 18년 · 목
具翼善冠袞龍袍乘輿出交泰門永淸門謂兵判徐有防曰昨日近仗軍士與政府下人受情債於試所主掌官云國法獨不得行於兵曹政府乎卿之不能檢飭難免其罪而此屬卿其嚴治由明政門光德門明光門至春塘臺御大次
정조 18년 · 강
試慶科呈單中年八十七十武士于春塘臺試官蔡濟恭徐有防金持默李文源權坪張至顯李煥益
정조 18년 · 목
設帿布取三中以上應試者十九人俱爲入格竝賜第廣州崔完年七十三淮陽宋星宇年七十二昌寧朴有慶年七十三永興朴時興年七十一海州崔處仁年七十一淮陽李斗去非年七十七平壤韓處大年七十泰仁康載衡年八十二平康金瑞國年七十寧遠劉宗喆年七十一松都金尙渭年七十三羅州金聖彥年七十二全州曺允臣年七十二安峽鄭英昌年七十九春川鄭元周年七十五以上帿布五中咸悅崔齊昊年七十一帿布四中鴻山李仁伯年七十五祥原白進弘年七十六富平孫福萬年七十以上帿布三中○將開場予謂守禦使李文源曰老武士趁曉待令易致飢乏卿出去善爲設飯以饋也試官蔡濟恭曰俄觀十九老武士之能射得中俱蒙賜第之恩聖世壽域莫今時若罔非聖化攸曁仁元聖后時設行慶科而其時聖后臨觀而敎曰入場諸生若盡賜第則爲好爲敎閭巷間尙今傳說矣今當無前大慶老武士之竝賜出身沕合此敎誠非偶然且八道均參擧世皆爲壽域尤爲喜賀矣
정조 18년 · 강
召見文武試望承牌人宣饌
정조 18년 · 목
予謂承旨徐榮輔曰俄者領府事以仁元聖后時事有所仰奏此事業欲諭於登筵諸臣者也今此謁聖雖非慶科乃是因慶設科則是亦慶科也謹述先朝戊辰慶科時仁元聖后臨觀故事仰竹奉殿宮以爲臨觀之地殿宮有賜饌於諸臣此亦仰述故事也爾其問於領府事後以俄筵所奏詳諭於諸試官仍以內下珍饌賜諸試官及承史侍衛宗宰謂領相洪樂性領府事蔡濟恭曰儒生入場古無曉前許入之例近年念儒生之紛還屢許三更前入場矣今番則儒生當赴者將過累萬云使之日暮時入場則似爲便好卿等之意如何濟恭曰前例旣無前日許入則今不必爲無例之例旣以紛還爲慮則使之直於未曛前許入猶之可也今若日暮時入場則與夜深後何異乎且自初昏至明日晡時不得食則必多飢餒之患臣意則依前例三更後許入似好矣樂性曰若以儒生之便否言之飢餒之患小紛還之慮大日暮時許入較便而但古規無前日許入之例此爲持難之端矣樂性曰値此無前慶科前後科場日氣甚好而今又如是晴和天心可卜歡忭萬萬濟恭曰鄕儒之來莫今時若日前花製收券過萬曾於先朝有萬張收券之時伊時以前古所無爲言至今傳說見今過萬儒生雖未必皆自作自書而要之爲右文作成之效矣予曰先朝丙戌年間金漢耆爲試所承旨時收券過萬塡字至十也承旨啓稟更自天字塡字矣見今儒生若是之多予則曰一則可喜一則可悶也古者策問收券爲六十張其時廷臣以人才蔚興至於請賀科場之嚴如此今則將至數萬云此可見科場不嚴之一端此則可悶遐方文武擧子千里裹糧至於累萬亦可見昨年之豐登此則可喜也濟恭曰武擧子之多亦前古所無云而今都下米直與科前毫無翔貴之事云昨年大登尤可推知矣
정조 18년 · 강
大提學洪良浩上疏賜批
정조 18년 · 목
疏略曰臣猥叨匪據旣多不稱之愧間遭難安之端而迫於嚴命昌昧行公矣不幸月初奄遭同氣之慽公格之由限雖過情理之悲切難抑不得不往來通問故禁闈淸嚴之地不敢爲進身之計矣顧今文廟親祼之禮大庭臨軒之試次第當前而以此拘忌之蹤齋潔未久其何以混進於肅敬之列乎況此割半之痛理所難堪悲疚之情久而愈苦今若因此事會遽然供職則區區至情將無以得伸且臣自遭喪戚衰腸內傷峭寒外襲寢啖幾於全失精神有時迷瞀尤無以自力於考閱科次之役矣伏乞聖慈將臣所帶文任亟許鐫改批以疏辭有足感人豈可强迫卿其勿辭從後行公
정조 18년 · 강
遞弘文提學閔鍾顯以鄭昌順代之口傳也仍命牌招藝文提學沈煥之
정조 18년 · 강
罷藝文提學沈煥之職
정조 18년 · 목
承旨徐榮輔啓言藝文提學沈煥之屢度申飭之下終不承膺末乃謂以待勘逬出闕下其在分義已極未安而試官受點之後無得出外法意甚嚴則如是徑出萬萬駭然試官望今方改付標以入而事體所在不可仍置請從重推考敎曰旣在試所無端出去揆以國體極爲駭然罷職可也
정조 18년 · 강
重推庭試初試一三所試官仍命限後軸塡字考試
정조 18년 · 목
敎曰今番初試之三更懸題限以開東必有未及周旋之慮時筵以觀勢退限切勿遺珠之意飭敎不啻申申而今見收券單子一三所各爲三千餘張比之入門萬數多歸於限後軸可知是豈以徐徐呈券面飭三製場中之意乎一所三所諸試官從重推考限後軸一竝塡字號同爲考試考券差遲寧退殿試期限豈可欺多士乎科體自科體科名自科名則今番慶科豈可如是乎以此傳敎史官持往傳于兩所
정조 18년 · 강
命兩湖昨年加分各穀耗劃屬賑廳
정조 18년 · 목
惠廳堂上鄭民始啓言賑廳需用極爲苟簡而他無拮據之道兩湖昨年啓後加分各穀耗條旣是賑穀之耗且是會案之外請劃屬賑廳以爲補用經費之地從之
정조 18년 · 강
命舟橋司所用大碇木令京畿江原兩道斫送中方鐵三千斤加卜定於海西
정조 18년 · 목
舟橋司堂上鄭民始啓言舟橋所用大碇木卜定於忠淸水營矣似聞安眠島則無眞雜木而水上諸邑有之云隨所用斫伐下送之意知委於京畿江原兩道道臣前卜定海西鐵物有不足之慮中方鐵限三千斤加貿上送之意亦爲知委於該道道臣何如從之
정조 18년 · 강
命儒生入場以懸燈前爲之